Twee vas oor brandstigting by UKZNBetogings by die Universiteit van KwaZulu-Natal (10 Oktober 2016) Foto: @WitnessKZN, Twitter Twee mense is in hegtenis geneem in verband met brandstigting op die Universiteit van KwaZulu-Natal (UKZN) se Pietermaritzburg-kampus. Brig. Sally de Beer, nasionale woordvoerder van die polisie, het gesê die verdagtes is Woensdag in die vroeë oggendure vasgetrek. Intussen het Lesiba Seshoka, die universiteit se woordvoerder, gesê een van die verdagtes is ŉ huidige student en een ŉ voormalige student aan die universiteit. Hulle is op die kampus in hegtenis geneem. “Die Malherbe A-bloktelevisiekamer en die Deneys Schriener-lesingsaal is Woensdag in die vroeë oggendure aan die brand gesteek. Daar is toegang tot die lesingsaal verkry deur ŉ ingang agter die gebou,” het Seshoka gesê. “Ons hoop dat die inhegtenisneming ŉ deurbraak sal wees in die ondersoek na verskeie voorvalle van brandstigting wat die Pietermaritzburg-kampus in die afgelope paar weke teister.” ŉ Koshuis wat Maandag, 26 September 2016 op die UKZN se Pietermaritzburg-kampus aan die brand gesteek is. Foto: Facebook Hy het gesê die universiteit is bekommerd oor die “kriminele element” wat die kampus geïnfiltreer het “onder die voorwendsel van protesaksie”. Volgens Seshoka is die polisie besig met ŉ intensiewe ondersoek na die saak en sal nog mense hopelik binnekort in hegtenis geneem word. Die UKZN-kampusse het Woensdag voortgegaan met sy normale bedrywighede. Behalwe vir die brandstigtingsvoorval was daar ook betogings op die universiteit se Howard Kollege-kampus in Durban. “ŉ Brandblusser is gebruik om lesings in die gebou vir chemiese ingenieurswese te ontwrig. Die EGM-biblioteek is gesluit. ŉ Motor is in die parkeerarea voor die Shepstone-gebou omgekeer en sommige lesings en toetse is ontwrig,” het Seshoka gesê. Soos vele ander universiteite regoor die land loop die UKZN die afgelope paar weke deur onder gewelddadige studentebetogings onder die vaandel van die #FeesMustFall-beweging.